ΚΑΝΟΝΙΣΜΟΣ (ΕΚ) αριθ. 2150/94 ΤΗΣ ΕΠΙΤΡΟΠΗΣ της 31ης Αυγούστου 1994 που καθορίζει, για τον μη εκκοκκισμένο βάμβακα, την πραγματική παραγωγή για την περίοδο εμπορίας 1993/94, προσδιορίζει για την περίοδο 1994/95 την εκτιμώμενη παραγωγή, την προσωρινή μείωση της ενίσχυσης και καθορίζει το ποσό κατά το οποίο θα μειωθεί η τιμή στόχου για την περίοδο 1995/96

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Ελλάδας, και ιδίως το πρωτόκολλο αριθ. 4 σχετικά με το βαμβάκι, όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως από το συνημμένο πρωτόκολλο αριθ. 14,

τον κανονισμό (ΕΟΚ) αριθ. 2169/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενίσχυσης του βάμβακος (1), όπως τροποποιήθηκε τελευταία από τον κανονισμό (ΕΟΚ) αριθ. 1554/93 (2), και ιδίως το άρθρο 11,

Εκτιμώντας:

ότι το άρθρο 7 παράγραφος 1 του κανονισμού (ΕΟΚ) αριθ. 2169/81 προβλέπει ότι η πραγματική παραγωγή βάμβακα κάθε περιόδου καθορίζεται κάθε έτος, λαμβανομένων υπόψη των ποσοτήτων για τις οποίες έχει ζητηθεί η ενίσχυση- ότι η εφαρμογή του κριτηρίου αυτού έχει ως αποτέλεσμα τον καθορισμό της πραγματικής παραγωγής για την περίοδο εμπορίας 1993/94 στο επίπεδο που αναφέρεται κατωτέρω-

ότι το άρθρο 8 του κανονισμού (ΕΟΚ) αριθ. 2169/81 προβλέπει ότι η εκτιμώμενη παραγωγή βάμβακα πρέπει να καθορίζεται πριν από την αρχή κάθε περιόδου εμπορίας- ότι, βάσει των διαθέσιμων στοιχείων, είναι σκόπιμο να καθοριστεί η εκτιμώμενη παραγωγή για την περίοδο εμπορίας 1994/95 όπως αναφέρεται κατωτέρω-

ότι, κατ' εφαρμογή του άρθρου 2 παράγραφος 2 του κανονισμού (ΕΟΚ) αριθ. 1964/87 του Συμβουλίου της 2ας Ιουλίου 1987 για την προσαρμογή του καθεστώτος ενίσχυσης για το βαμβάκι που καθιερώθηκε με το πρωτόκολλο αριθ. 4 της πράξης προσχώρησης της Ελλάδας (3), όπως τροποποιήθηκε τελευταία από τον κανονισμό (ΕΟΚ) αριθ. 1553/93 (4), σε περίπτωση που η εκτιμώμενη ποσότητα υπερβεί τη μέγιστη εγγυημένη ποσότητα, πρέπει να μειωθεί η ενίσχυση σύμφωνα με τα κριτήρια που προβλέπονται στην εν λόγω παράγραφο- ότι, εντούτοις, για την περίοδο εμπορίας 1994/95, η μείωση της ενίσχυσης περιορίζεται στο 20 % της τιμής του στόχου, αλλά η μείωση που υπερβαίνει το όριο αυτό μεταφέρεται επί της τιμής στόχου της επόμενης περιόδου εμπορίας εντός ορίου 7 %- ότι η εφαρμογή των προαναφερόμενων διατάξεων έχει ως αποτέλεσμα τον καθορισμό της μείωσης της ενίσχυσης για το 1994/95 και μια μείωση της τιμής στόχου για το 1995/96 σε ποσά ίσα με εκείνα που αναφέρονται κατωτέρω-

ότι το Συμβούλιο δεσμεύθηκε προσφάτως να μειώσει το ποσοστό της μέγιστης μείωσης της ενίσχυσης από 20 σε 18,5 %- ότι, εν αναμονή της τυπικής τροποποίησης του εν λόγω μέγιστου ποσοστού μείωσης της ενίσχυσης, πρέπει να καθοριστεί προσωρινά η μείωση για το 1994/95 με βάση το ισχύον ποσοστό μέγιστης μείωσης- ότι η μεταφορά της μείωσης για το 1995/96 δύναται αντιθέτως να καθοριστεί οριστικά λαμβανομένου υπόψη του μεγέθους της υπέρτασης της μέγιστης εγγυημένης ποσότητας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λίνου και Καννάβεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 1993/94, η πραγματική παραγωγή συσπόρου βάμβακα καθορίζεται σε 1 084 559 τόνους.

2. Για την περίοδο εμπορίας 1994/95:

- η εκτιμώμενη παραγωγή καθορίζεται σε 1 170 070 τόνους,

- η εκτιμώμενη μείωση η οποία εφαρμόζεται στο ποσό της ενίσχυσης καθορίζεται σε 25,365 Ecu ανά 100 χιλιόγραμμα.

3. Η τιμή στόχου της περιόδου εμπορίας 1995/96 θα μειωθεί κατά 7,102 Ecu ανά 100 χιλιόγραμμα.

Άρθρο 2

Ο παρών κανονισμός αρχίζει να ισχύει την 1η Σεπτεμβρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Αυγούστου 1994.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 211 της 31. 7. 1981, σ. 2.

(2) ΕΕ αριθ. L 154 της 25. 6. 1993, σ. 23.

(3) ΕΕ αριθ. L 184 της 3. 7. 1987, σ. 14.

(4) ΕΕ αριθ. L 154 της 25. 6. 1993, σ. 21.